**Železné hory** sú geomorfologický celok vo východných Čechách, ktorý je súčasťou Českomoravskej vrchoviny. Má rozlohu 580 km², strednú nadmorskú výšku cca 450 m n. m. a jeho najvyšším vrcholom je Vestec dosahujúci nadmorskú výšku 668 m n. m.

Charakteristika
---------------

Železné hory sa dajú charakterizovať ako plochá vrchovina s trojuholníkovým pôdorysom pretiahnutá od juhovýchodu k severozápadu zhruba medzi Ždírcom nad Doubravou, Skutečom a Týncom nad Labem, vystupujúca na juhu príkro a na severe pozvoľna z okolitej krajiny.

Geológia
--------

Železné hory patria medzi geologicky najpestrejšie a najzložitejšie územia v Česku. Na relatívne malej ploche sú zastúpené prakticky všetky geologické formácie (od prahorných až po štvrtohorné), ktoré poznáme z ostatných oblastí Českého masívu.

Pri prieskumoch bolo v lokalite Železných hôr zistených viac ako 100 druhov hornín.

Krajina
-------

Z prevažnej časti mierne zvlnená krajina pokrytá pestrou mozaikou lesov, lúk, pasienkov, polí a drobných sídiel návštevníka miestami prekvapí dramatickými scenériami roklín, skalísk a dravých potokov, krasovými útvarmi vo vápencoch, neobvyklým množstvom zrúcanín hradov a pevností či radom nádrží na jedinej rieke. Dôležitú úlohu lesov podčiarkuje niekoľko významných pamätných stromov a tiež pralesný komplex Polom.

Zvlášť vo východnej polovici Železných hôr sa dochovalo množstvo pôvodných zrubových stavení, ktoré dotvárajú atmosféru tejto jedinečnej časti Českomoravskej vrchoviny.

Názov Železné hory súvisí s výskytom a dolovaním železnej rudy a v 13. až 18. storočí bol používaný iba pre ich, z dnešného pohľadu, severozápadnú časť zhruba od rieky Labe po Lichnice.

Sporná hranica Železných hôr
----------------------------

Dnešná hranica Železných hôr jasne vystupuje z geologických máp. Väčšina kartografických máp chybne a proti logike posúva hranice Železných hôr ďalej k východu až takmer ku Svratke, ale podľa mnohých geológov v čele s RNDr. Jindřichom Vodičkom CSc. ktorý sa intenzívne Železnými horami zaoberal celý život, vedie východná hranica Železných hôr približne údolím potoka Jánuše a potom údolím Chrudimky k Hlinsku, odtiaľ pokračuje k severovýchode smerom k Skuteči a odtiaľ k Vrbatovmu Kostelcu. Za najvyšší vrchol teda nemožno považovať Pešavu, ako je často uvádzané, ale Vestec. Súčasťou Železných hôr je aj Chránená krajinná oblasť Železné hory vyhlásená na ploche 284 km² roku 1991.

Vymedzenie geomorfologického celku sa trochu rozchádzajú v otázke jeho juhovýchodnej hranice; zelene znázornená tiež CHKO Železné hory
Podľa platného geomorfologického členenia zasahujú Železné hory východne od Hlinska do oblasti Kameniček a ich najvyšším bodom je vrch U oběšeného 737 m n. m.

Najvyššie vrcholy
-----------------

* Vestec - 668 m n. m. (nie Pešava zo susedných Žďárskych vrchov)
* Spálava - 663 m n. m.
* U Chloumku - 661 m n. m.
* Srní - 653 m n. m.
* Zuberský vrch - 650 m n. m.
* Polom - 649 m n. m.

Ďalšie významné vrcholy
-----------------------

* Krásné - 614 m n. m. (na vrchole stojí TV vysielač)
* Bučina - 606 m n. m.
* Krkaňka - 567 m n. m.
* Kaňkovy hory - 557 m n. m.

Významné rieky
--------------

* Doubrava
* Chrudimka
* Labe (v úseku niekoľkých desiatok metrov pretína Českomoravskú vrchovinu respektíve Železné hory)

Významné obce
-------------

* Heřmanův Městec
* Hlinsko
* Horní Bradlo
* Chotěboř
* Nasavrky
* Prachovice
* Seč
* Skuteč
* Trhová Kamenice
* Třemošnice

Zaujímavosti
------------

Vodná nádrž Seč v Železných horách
* Rozhľadne
	+ Zubří
	+ České Lhotice
	+ Horní Raškovice

* Hrady, zámky, tvrdze
	+ Lichnice
	+ Svojšice (tvrdza pri Heřmanovom Městci)
	+ Lipka (tvrdza pri Hornom Bradle)
	+ Oheb (zrúcanina hradu)
	+ Vildštejn (zrúcanina hradu)
	+ Strádov (zrúcanina hradu)
	+ Rozpakov (tvrdza pri Prachoviciach)
	+ Rabštejnek (hrad)
	+ Žumberk (hrad)
	+ Slatiňany (zámok)
	+ Semtěš (tvrdza)
	+ Nasavrky (zámoček - slúži ako sídlo CHKO Železné hory)
	+ Studenec (zámoček - nie je prístupný verejnosti)
	+ Hoješín (zámoček - nie je prístupný verejnosti)
	+ Klokočov (zámeček - slúži ako penzión)
	+ Heřmanův Městec (zámok - slúží ako domov pre seniorov)
	+ Třemošnice (zámok - nie je prístupný verejnosti)

* Priehrady a vodné plochy
	+ Vodná nádrž Seč
	+ Vodná nádrž Seč II.
	+ Vodná nádrž Křižanovice
	+ Vodná nádrž Práčov
	+ Konopáč
	+ Kraskov - Pekelské rybníky

* Zjazdovky
	+ Hlinsko
	+ Hluboká
	+ Chotěboř
	+ Trhová Kamenice
	+ Horní Bradlo
	+ Vápenný Podol

* Ostatné zaujímavé miesta
	+ Vysielač Krásné
	+ Vápenka v Závratci
	+ Ležáky - pietne upravené miesto osady vypálenej za 2. sv. vojny
	+ Súbor ľudových stavieb Vysočina (skanzen Veselý Kopec)

Knihy online
------------

* KAFKA, Josef, 1858-1929 : *Kafkův ilustrovaný průvodce po království českém. sv. 13, Železné a Žďárské hory.* Praha : Grégr a syn, 1908 -- 143 s. příl. Zdigitalizované v rámci služby Elektronické knihy na objednávku (EOD) Moravskou zemskou knihovnou v Brne. Dostupné online.

Referencie
----------

1. ↑  Hruška Jiří: *Geomorfologie a geoekologie Železných hor*. Vlastním nákladem, 2000.
2. ↑  Hlavatý Petr: Železné hory, online. zelezne-hory.aspone.cz
3. 1 2  Vodička Jindřich: *Železné hory očima geologa.* Invence Litomyšl, 1997.

* *Tento článok je čiastočný alebo úplný preklad článku Železné hory na českej Wikipédii.*

Externé odkazy
--------------

* Správa CHKO Železné hory Archivované 2014-03-13 na Wayback Machine, zeleznehory.ochranaprirody.cz